Document ID: 32001R2432

Tarybos reglamentas (EB) Nr. 2432/2001,
2001 m. lapkričio 20 d.
iš dalies keičiantis ir atnaujinantis Reglamentą (EB) Nr. 1334/2000, nustatantį Bendrijos dvejopo naudojimo objektų ir technologijų eksporto kontrolės režimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) Pagal Reglamentą (EB) Nr. 1334/2000 [1] dvigubo naudojimo objektams (įskaitant programinę įrangą ir technologijas), juos eksportuojant iš Bendrijos, turėtų būti taikoma veiksminga kontrolė.
(2) Reglamento (EB) Nr. 1334/2000 I priedas nustato bendrą dvejopo naudojimo objektų ir technologijų sąrašą, numatytą to paties reglamento 3 straipsnyje, kuris įgyvendina tarptautiniu mastu susitartą dvejopo naudojimo objektų kontrolę, atsižvelgiant į Wassenaar susitarimą, Raketų technologijos kontrolės režimą (MTCR), Branduolinių tiekėjų grupę (NSG), Australijos grupę ir Cheminio ginklo uždraudimo sutartį (CWC), kad būtų užtikrinta, jog valstybės narės ir Bendrija laikosi tarptautinių įsipareigojimų.
(3) Reglamento (EB) Nr. 1334/2000 11 straipsnis numato, kad I priedas ir IV priedas bus atnaujinami pagal atitinkamus įsipareigojimus ir visus jų pakeitimus, kuriuos kiekviena valstybė narė prisiima kaip tarptautinių neplatinimo režimų ir eksporto kontrolės susitarimų narė arba ratifikuodama atitinkamas tarptautines sutartis.
(4) Tam, kad būtų atsižvelgta į pakeitimus, padarytus Wassennaar susitarimo 2000 m. gruodžio 1 d. plenarinėje sesijoje, Australijos grupės 2000 m. spalio 5 d. sesijoje, Raketų technologijos kontrolės režimo 2000 m. spalio 13 d. plenarinėje sesijoje ir Branduolinių tiekėjų grupės 2000 m. birželio 23 d., I ir IV priedai turi būti iš dalies pakeisti.
(5) Siekiant eksporto kontrolės institucijoms ir operatoriams palengvinti nuorodas, reikia paskelbti atnaujintą ir konsoliduotą Reglamento (EB) Nr. 1334/2000 priedų versiją, atsižvelgiant į visus pakeitimus, priimtus valstybių narių tarptautiniuose forumuose 2000 metais.
(6) Be to, siekiant aiškumo, reikėtų Reglamente (EB) Nr. 1334/2000 pateiktas nuorodas pritaikyti prie 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [2].
(7) Todėl reikėtų atitinkamai iš dalies pakeisti Reglamentą (EB) Nr. 1334/2000,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1334/2000 iš dalies keičiamas taip:
a) 14 straipsnyje žodžiai "Reglamento (EEB) Nr. 2454/93 463-470 ir 843 straipsnių nuostatos" keičiami "Reglamento (EEB) Nr. 2454/93 843 ir 912a-912g straipsnių nuostatos";
b) priedai pakeičiami šio reglamento priedais.
2 straipsnis
Šis reglamentas įsigalioja trisdešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. lapkričio 20 d.

Labels: 12
7
3
5